
Микроцистин-LR е включен като нов показател за мониторинг в новата Директива (ЕС) 2020/2184 от 16.12.2020 г. относно водата, предназначена за консумация от човека, транспонирана в българското законодателство чрез изменение на Наредба № 9/2001 за качеството на водата, предназначена за питейно-битови цели (обн. ДВ, бр. 30 от 2001 г., посл. изм. ДВ, бр. 9 от 23.01.2026 г.). В настоящото проучване е изследвана сезонната динамика на микроцистините в язовир „Искър“ през 2023 г., като са проследени и концентрациите на основни нутриенти – общ азот и общ фосфор. Изследвани са 15 водни проби за наличие на микроцистини и нутриенти. Установени са следови количества микроцистин-LR в 5 от пробите. Получените резултати дават възможност за оценка на сезонните изменения в съдържанието на микроцистини и тяхната връзка с промените в концентрациите на нутриентите във водоема.

Microcystin-LR has been included as a new monitoring parameter in the new Directive (EU) 2020/2184 of 16 December 2020 on the quality of water intended for human consumption, transposed into Bulgarian legislation through an amendment to Ordinance No. 9/2001 on the quality of water intended for drinking and domestic purposes (promulgated in the State Gazette, No. 30 of 2001, latest amendment, State Gazette, No. 9 of 23 January 2026). The present study investigated the seasonal dynamics of microcystins in Iskar Reservoir in 2023, while also monitoring the concentrations of the main nutrients – total nitrogen and total phosphorus. A total of 15 water samples were analyzed for the presence of microcystins and nutrients. Trace amounts of microcystin-LR were detected in 5 of the samples. The obtained results allow for an assessment of seasonal variations in microcystin concentrations and their relationship with changes in nutrient concentrations in the reservoir.

Въведение
Микроцистините (MCs) представляват група циклични хептапептидни цианотоксини, продуцирани от различни сладководни цианобактерии, сред които представители на родовете Microcystis, Dolichospermum (по-рано Anabaena), Planktothrix, Nostoc и Oscillatoria. До момента са идентифицирани повече от 300 структурни варианта (конгенери), като най-често срещани и най-добре проучени са микроцистин-LR (MC-LR), микроцистин-RR (MC-RR) и микроцистин-YR (MC-YR) [1, 2].

Микроцистините са едни от най-разпространените и най-често откривани цианотоксини в сладководните екосистеми. Те се натрупват основно вътреклетъчно по време на активния растеж на цианобактериите и се освобождават във водната среда при стареене, увреждане или лизис на клетките. Поради тази причина както клетъчно свързаната, така и разтворената фракция на токсина имат значение при оценката на риска и при избора на подходящи методи за третиране на водите [2, 3].

Основното токсикологично действие на микроцистините е свързано с изразената им хепатотоксичност. Те инхибират серин/треонин протеин фосфатазите PP1 и PP2A, което води до нарушения във вътреклетъчната сигнализация, дестабилизация на цитоскелета и увреждане на чернодробната тъкан. Освен остри токсични ефекти са описани и хронични въздействия, включително оксидативен стрес, възпалителни процеси и потенциално туморогенно действие при продължителна експозиция [3, 4].

Питейната вода представлява един от основните възможни пътища за експозиция на човека при развитие на токсигенни цианобактериални цъфтежи в повърхностните водоизточници. Конвенционалните технологии за пречистване са ефективни при отстраняване на интактните клетки, но разрушаването на цианобактериалната биомаса по време на водоподготовката може да доведе до освобождаване на вътреклетъчните микроцистини във водата. Поради това мониторингът на микроцистините следва да включва както определяне на разтворената фракция, така и оценка на общото съдържание на токсина [2, 3].

Световната здравна организация определя здравно базирана ориентировъчна стойност от 0,8 µg/L за микроцистин-LR в питейна вода, която се използва като основен ориентир при оценката на риска за човешкото здраве. Поради различната токсичност на отделните конгенери резултатите често се изразяват като еквиваленти на микроцистин-LR (MC-LR eq.), което позволява сравнимост на получените данни и по-реалистична оценка на риска [3].
За определянето на микроцистините се използват различни аналитични подходи, включително имуноензимни методи (ELISA), високоефективна течна хроматография (HPLC) и течна хроматография, съчетана с масспектрометрия (LC-MS/MS). Последните осигуряват висока селективност и позволяват едновременно определяне на отделните конгенери, което е особено важно при оценката на токсичността на пробите [1, 5].

Предвид широкото разпространение на токсигенните цианобактерии и честото откриване на микроцистини в повърхностни водоизточници, предназначени за питейно водоснабдяване, мониторингът на тези токсини е основен елемент от съвременните програми за контрол на качеството на питейните води и за оценка на риска за общественото здраве [2, 3].

Настоящото проучване разглежда съдържанието на микроцистини във водите на язовир „Искър“ в местностите „Щъркелово гнездо“ и „Ветроходна база“. Водните проби са анализирани и по отношение на съдържанието на основни нутриенти – общ азот и общ фосфор.
Методи и материали

Проучването за наличие на микроцистини обхваща 15 водни проби от язовир „Искър“ – 10 от местност „Щъркелово гнездо“ и 5 от „Ветроходна база“.

В изследването са приложени съвременни аналитични методи с основен акцент върху високоефективната течна хроматография с диодно-матричен детектор (HPLC-DAD) за качествено и количествено определяне на микроцистини. За скринингов анализ е използван конкурентен индиректен ELISA с търговски комплекти ABRAXIS, като резултатите са сравнени с получените хроматографски данни.

Съдържанието на основните нутриенти – общ азот и общ фосфор – е определено чрез утвърдени титриметрични и спектрофотометрични методи съгласно стандартни процедури.
Пробите за определяне на микроцистини се съхраняват замразени в пластмасови бутилки от 1,5 L. Преди обработка се размразяват и замразяват трикратно, чрез което се осигурява лизиране на цианобактериалните клетъчни стени, след което се филтруват със стъкловлакнест филтър (glass microfiber filter GF/A, 47 mm). Екстрахират се чрез твърдофазна екстракция с картриджи (Oasis HLB 60 µm (LP) 6 mL) и се анализират чрез HPLC с диод арей детектор Agilent 1200. Аналитичната колона е Supelcosil ABZ+Plus column (150 mm x 4.6 mm, 5 µm, Supelco), термостатирана при 25 0С. Използван е градиент от ацетонитрил и ултрачиста вода с добавка към двата разтворителя от 0,1% трифлуороцетна киселина: 20% ацетонитрил при 0 min до 46 % при 20 min, време за хроматографиране 25 min при поток 1 mL/min, дължина на вълната 238 nm. Използвани са сертифицирани референтни материали за микроцистините –LR и –RR и референтен материал за микроцистин–YR (Abraxis, Eurofins).
Пробите за определяне на нутриенти са съхранявани в хладилник при 2 оС, в стъклени бутилки от 1 L, консервирани с 1 ml хлороформ. Извършено е спектрофотометричо пределяне на общ фосфор. Общият азот е анализиран чрез метод по Келдал.
Определянето на общ азот се извършва след минерализация на пробата с концентрирана сярна киселина в термоблок (Дигесторен апарат-Digestor unit DS6, тип 2006, „FOSS TECATOR”, Швеция). Полученият при този процес амониев сулфат се разлага с натриева основа до амоняк, който се улавя в разтвор на борна киселина в дестилационен апарат “Келтек 2100” (дестилатор тип „Kjeltec 2100”, „FOSS TECATOR”, Швеция). Амониевият борат се определя чрез обратно титриране с 0,01 mol/L (0,01N HCL) разтвор на солна киселина. Използва се бюрета 10 cm3 клас „АS”, толеранс ± 0,02 cm3, ISOLAB, Германия. Изчислява се общият азот, N с граница на количествено определяне 0,5 mg/L.

Определянето на общ фосфор е осъществено по процедура, описана в БДС EN ISO 6878:2005 „Качество на водата. Определяне на фосфор. Спектрометричен метод с амониев молибдат чрез спектофотометър Specol 11, Carl Zeiss Jena. Границата на количествено определяне е 0,02 mg/L.

Резултати и обсъждане

Язовир Искър – Щъркелово гнездо
Резултатите от анализите на проби, взети през 2023 г. за изследване на микроцистини и нутриенти са обобщени в Таблица 1 и Таблица 2.
Таблица 1 – Съдържание на микроцистини и нутриенти в проби от Язовир „Искър“ – Щъркелово гнездо, 0 m, 2023 г.
	Месец
	ELISA (µg/L)
	MC–RR, –YR, –LR (µg/L)
	Общ N (mg/L)
	Общ P (mg/L)

	юни
	< LOQ
	< LOQ
	1,32 ± 0,13
	0,053 ± 0,005

	юли
	0,21 ± 0,05
	LR eqv. ~ 0,2
	1,04 ± 0,10
	0,035 ± 0,004

	август
	0,28 ± 0,07
	LR eqv. ~ 0,2
	1,28 ± 0,13
	0,091 ± 0,009

	септември
	< LOQ
	< LOQ
	1,11 ± 0,11
	0,022 ± 0,002

	октомври
	< LOQ
	< LOQ
	1,47 ± 0,15
	0,036 ± 0,004


Забележка: LOQ – граница на определяне: ELISA – 0,15 µg/L; MC–RR, –YR, –LR – 0,2 µg/L; Общ N – 0,5 mg/L; Общ P – 0,02 mg/L.
Таблица 2 – Съдържание на микроцистини и нутриенти в проби от Язовир „Искър“ – Щъркелово гнездо, 20 m, 2023 г.
	Месец
	ELISA (µg/L)
	MC–RR, –YR, –LR (µg/L)
	Общ N (mg/L)
	Общ P (mg/L)

	юни
	< LOQ
	< LOQ
	1,01 ± 0,10
	0,062 ± 0,006

	юли
	0,23 ± 0,06
	LR eqv. ~ 0,2
	1,83 ± 0,18
	0,038 ± 0,001

	август
	< LOQ
	< LOQ
	0,99 ± 0,10
	0,136 ± 0,014

	септември
	< LOQ
	< LOQ
	1,31 ± 0,13
	0,023 ± 0,002

	октомври
	< LOQ
	< LOQ
	1,28 ± 0,13
	0,037 ± 0,004


Забележка: LOQ – граница на определяне: ELISA – 0,15 µg/L; MC–RR, –YR, –LR – 0,2 µg/L; Общ N – 0,5 mg/L; Общ P – 0,02 mg/L.
През 2023 г. в три от десетте анализирани проби (юли и август) са установени следови количества микроцистин–LR еквивалент. Концентрациите са близки до границата на количествено определяне и значително под 1 µg/L.

Особено показателен е резултатът от юли 2023 г. на дълбочина 20 m, където:

· е регистрирана най-високата концентрация на общ азот за периода – 1,83 mg/L;

· са установени следови количества токсин.

Това съвпадение предполага възможна връзка между повишеното азотно обогатяване и иницииране на отделяне на токсини, макар и в минимални количества.

Концентрациите на общ фосфор през 2023 г. варират от 0,022 до 0,136 mg/L, като най-високите стойности са регистрирани в дълбочинния слой през август.

В табл. 3 са представени корелационни зависимости между изследваните параметри при пункт яз. Искър – Щъркелово гнездо за 2023 г.
Таблица 3 – Корелационни зависимости между изследваните параметри при пункт яз. Искър – Щъркелово гнездо.
	Година
	Параметри
	Регресионно уравнение
	r
	R²
	p

	2023
	MC–N
	MC = 0,066·N + 0,038
	0,487
	0,237
	0,184

	
	MC–P
	MC = −0,181·P + 0,141
	−0,162
	0,026
	0,677

	
	N–P
	N = −0,910·P + 1,310
	−0,269
	0,072
	0,482


Забележка: MC – микроцистини, N – общ азот, P – общ фосфор, r – коефициент на линейна корелация, R² – коефициент на детерминация, p – ниво на статистическа значимост
Резултатите от корелационния анализ за пункт яз. Искър – Щъркелово гнездо показват слаби зависимости между концентрациите на микроцистини и нутриенти през 2023 г., като получените коефициенти на корелация са ниски и не са статистически достоверни (p > 0,05). Между микроцистините и общия азот се наблюдава слаба положителна връзка, докато зависимостта с общия фосфор е практически отсъстваща.

За пробите от яз. Искър – Щъркелово гнездо вариационният анализ чрез сдвоен t-test не показва статистически значима разлика между резултатите, получени чрез ELISA и HPLC (t = −0,64, p = 0,54). Средните стойности на микроцистините, определени чрез двата аналитични метода, са съпоставими, което показва добра съгласуваност между резултатите.
Язовир Искър, Ветроходна база

Резултатите от анализите на проби, взети през 2023 г. за изследване на микроцистини и нутриенти са обобщени в Таблица 4.

Таблица 4 – Язовир Искър – ветроходна база, 2023 г. Резултати от анализи за определяне на микроцистини и нутриенти.
	Месец
	ELISA (µg/L)
	MC–RR, –YR, –LR (µg/L)
	Общ N (mg/L)
	Общ P (mg/L)

	юни
	< LOQ
	< LOQ
	0,79 ± 0,08
	0,023 ± 0,002

	юли
	0,24 ± 0,06
	LR eqv. ~ 0,2
	1,52 ± 0,15
	0,063 ± 0,007

	август
	0,26 ± 0,06
	LR eqv. ~ 0,2
	1,58 ± 0,16
	0,066 ± 0,007

	септември
	< LOQ
	< LOQ
	0,90 ± 0,09
	0,025 ± 0,003

	октомври
	< LOQ
	< LOQ
	0,88 ± 0,09
	0,041 ± 0,004


Забележка: LOQ – граница на определяне: ELISA – 0,15 µg/L; MC–RR, –YR, –LR – 0,2 µg/L; Общ N – 0,5 mg/L; Общ P – 0,02 mg/L.
Резултатите за съдържанието на микроцистини и нутриенти (таблица 4) показват ниско ниво на продукция на токсини, сходно с пункт Щъркелово гнездо на язовира.

В две (от юли и август) от петте анализирани проби през 2023 г. са установени следови количества микроцистин–LR еквивалент. Регистрираните следови количества съвпадат с най-високите измерени стойности на нутриенти за пункта:

Общ азот: 1,52 mg/L (юли) и 1,58 mg/L (август);

Общ фосфор: 0,063 mg/L (юли) и 0,066 mg/L (август).

Тази корелация подкрепя наблюдаваната и в другия пункт зависимост зависимост в някои проби между повишено нутриентно обогатяване и епизодична продукция на токсини.

В табл. 5 са представени корелационни зависимости между изследваните параметри при пункт яз. Искър – ветроходна база за 2023 г.
Таблица 5 – Корелационни зависимости между изследваните параметри при пункт яз. Искър – ветроходна база.
	Година
	Параметри
	Регресионно уравнение
	r
	R²
	p

	2023
	MC–N
	MC = 0,093·N + 0,020
	0,823
	0,677
	0,086

	
	MC–P
	MC = 1,93·P + 0,063
	0,780
	0,608
	0,118

	
	N–P
	N = 15,74·P + 0,503
	0,989
	0,978
	0,001


Забележка: MC – микроцистини, N – общ азот, P – общ фосфор, r – коефициент на линейна корелация, R² – коефициент на детерминация, p – ниво на статистическа значимост
Корелационният анализ за пункт яз. Искър – ветроходна база на показва положителна връзка между концентрациите на микроцистини и нутриентите през 2023 г., като корелацията между микроцистините и общия азот (r = 0,823) е по-силно изразена в сравнение с тази между микроцистините и общия фосфор. Въпреки високите стойности на коефициентите на корелация, получените зависимости не са статистически достоверни (p > 0,05) вероятно поради ограничения брой наблюдения. Статистически достоверна зависимост се наблюдава между двата нутриента – общ азот и общ фосфор (r = 0,989, p = 0,001), което показва сходна динамика на изменението им във водния стълб.

Получените резултати от проучването на пунктовете Щъркелово гнездо и Ветроходна база на яз. Искър показват изразена сезонност в откриваемостта на микроцистините и при двата изследвани пункта на язовир „Искър“. Следови количества микроцистин-LR еквивалент са установени само през летните месеци – юли и август, докато през юни, септември и октомври концентрациите са под границата на количествено определяне. Установените концентрации са ниски и са близки до границата на количествено определяне на използваните аналитични методи.

При пункт „Щъркелово гнездо“ откриването на микроцистини през юли и август съвпада с повишени концентрации на общ азот и общ фосфор, но корелационният анализ не показва статистически значими зависимости между микроцистините и двата нутриента. Получените резултати не позволяват да се приеме наличие на пряка зависимост между концентрациите на микроцистини и изследваните нутриенти, като едновременното им изменение през летния период по-скоро показва съвпадение във времевата динамика.

При пункт „Ветроходна база“ се наблюдава по-ясно съвпадение между наличието на микроцистини и повишените концентрации на общ азот и общ фосфор. През юли и август, когато са установени следови количества микроцистин-LR еквивалент, са регистрирани и максималните стойности на двата нутриента за пункта. Това се отразява и в сравнително високите коефициенти на корелация между микроцистините и общия азот (r = 0,823) и общия фосфор (r = 0,780). Поради малкия брой наблюдения обаче тези зависимости не са статистически значими и следва да се разглеждат като тенденция, която изисква потвърждение чрез по-голям брой наблюдения.

Същевременно статистически значимата зависимост между общия азот и общия фосфор при „Ветроходна база“ (r = 0,989; p = 0,001) показва синхронна динамика на двата нутриента през изследвания период. Това може да бъде разглеждано като индикация за едновременно изменение на хранителната среда във водоема, но само по себе си не доказва причинно-следствена връзка с продукцията на микроцистини.

Като цяло резултатите от 2023 г. показват, че откриването на микроцистини в двата пункта е ограничено основно до летния период и съвпада с повишени концентрации на нутриенти. Наблюдаваната закономерност е по-ясно изразена при „Ветроходна база“, докато при „Щъркелово гнездо“ зависимостта е по-слаба. Получените данни подкрепят необходимостта от проследяване както на микроцистините, така и на нутриентния статус при оценката на риска от развитие на токсигенни цианобактериални прояви във водоема.

Еутрофикацията се очертава като съществен проблем за водоемите в световен мащаб. Поради това е необходимо да се провеждат проучвания, които да установяват актуалното състояние по отношение на цианобактериалните цъфтежи на язовирите и езерата, предназначени за водоснабдяване или рекреация и воден спорт. Обществеността също трябва да бъде информирана за рисковете от токсичните водораслови цъфтежи, за да се допринесе за по-добра ефективност в опазването на човешкото здраве.
В заключение може да се обобщи, че през 2023 г. микроцистини са установени в следови концентрации предимно през летния период – юли и август, и при двата изследвани пункта на язовир „Искър“. Получените резултати показват времево съвпадение между откриването на микроцистини и повишените концентрации на общ азот и общ фосфор, но корелационният анализ не потвърждава статистически значима зависимост между токсините и нутриентите. Установените ниски концентрации на микроцистини и сезонният характер на тяхната поява подчертават необходимостта от продължаващ мониторинг на цианотоксините и свързаните с тях фактори във водоема, предназначен за питейно водоснабдяване.

